CELEX: 
Language: sk
Date: 2022-01-21 00:00:00
Title: VYKONÁVACIE NARIADENIE KOMISIE (EÚ) /... ktorým sa vymedzujú kritériá určovania toho, či loď produkuje znížené množstvo odpadu a nakladá so svojím odpadom udržateľným a environmentálne vhodným spôsobom v súlade so smernicou Európskeho parlamentu a Rady (EÚ) 2019/883

VYKONÁVACIE NARIADENIE KOMISIE (EÚ) …/...
            
            
               z 21. 1. 2022
            
            
               ktorým sa vymedzujú kritériá určovania toho, či loď produkuje znížené množstvo odpadu a nakladá so svojím odpadom udržateľným a environmentálne vhodným spôsobom v súlade so smernicou Európskeho parlamentu a Rady (EÚ) 2019/883
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady (EÚ) 2019/883 zo 17. apríla 2019 o prístavných zberných zariadeniach na vykladanie odpadu z lodí, ktorou sa mení smernica 2010/65/EÚ a zrušuje smernica 2000/59/ES
                  1
               , a najmä na jej článok 8 ods. 5,
            
            
               keďže:
            
            
               (1)Na účely zníženia poplatkov stanovených v článku 8 ods. 4 smernice (EÚ) 2019/883 by sa mali použiť kritériá uvedené v prílohe.
            
            
               (2)Kritériá stanovené v oddiele 1 prílohy odrážajú zásadné úsilie pri znižovaní množstva odpadu. Preto by mali byť povinné.
            
            
               (3)Dodatočné kritériá stanovené v oddiele 2 prílohy sa môžu uplatňovať na stimulovanie konkrétnych postupov a zariadení, ktoré takisto môžu byť užitočné pri znižovaní množstva odpadu. Tieto kritériá by preto mali byť nepovinné. 
            
            
               (4)S cieľom stanoviť jednotné podmienky uplatňovania znižovania poplatkov stanoveného v článku 8 ods. 5 smernice (EÚ) 2019/883 je nevyhnutné, aby členské štáty uplatňovali harmonizovanú metodiku. Vykonávacie akty prijaté podľa smernice (EÚ) 2019/883 by preto mali mať formu vykonávacích nariadení. 
            
            
               (5)Opatrenia stanovené v tomto nariadení sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
            
               PRIJALA TOTO NARIADENIE:
            
            
               Článok 1
            
            
               1.Prístavné zberné zariadenia alebo prístavné orgány pri výpočte zníženia poplatku v súlade s článkom 8 ods. 5 prvým pododsekom písm. b) smernice (EÚ) 2019/883 zohľadňujú kritériá stanovené v oddiele 1 prílohy.
            
            
               2.Prístavné zberné zariadenia alebo prístavné orgány pri výpočte zníženia poplatku v súlade s článkom 8 ods. 5 prvým pododsekom písm. b) smernice (EÚ) 2019/883 môžu zohľadňovať kritériá stanovené v oddiele 2 prílohy.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
         
         
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 21. 1. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 151, 7.6.2019, s. 116. 
               
            
      
    ---documentbreak--- 
      
         
         
            
               PRÍLOHA 
            
            
            
               Oddiel 1 
            
            
               Zoznam povinných kritérií uvedených v článku 1 ods. 1 
            
            
                     
                        Kritériá
                     
                  
                  
                     
                        Súvisiace prvky
                     
                  
                  
                     
                        Súvisiaca príloha k dohovoru MARPOL
                     
                  
                  
                     
                        Možné prostriedky overovania
                           1
                        
                     
                  
               
                     
                        Triedenie na palube v súlade s rezolúciou MEPC.295(71) a zabezpečené dodanie do primeraných prístavných zberných zariadení, ktoré sú v súlade s článkom 4 ods. 2 písm. d) smernice (EÚ) 2019/883.
                     
                  
                  
                     
                        Prevádzka a riadenie
                     
                  
                  
                     
                        Príloha V
                     
                  
                  
                     
                        Green Award, ISO 21070, Blue Angel, Green Marine, potvrdenie o vyložení odpadu, plán nakladania s odpadom špecifický pre dané plavidlo schválený klasifikačnou spoločnosťou plavidla, systém environmentálneho manažérstva podľa ISO 14001.
                     
                  
               
                     
                        Environmentálne udržateľná nákupná politika (zníženie množstva obalových materiálov, ako sú veľkoobjemové obaly, a vyhýbanie sa používaniu jednorazových plastov)
                     
                  
                  
                     
                        Riadenie
                     
                  
                  
                     
                        Príloha V
                     
                  
                  
                     
                        Green Award, ISO 21070, Blue Angel, Green Marine, plán nakladania s odpadom špecifický pre dané plavidlo schválený klasifikačnou spoločnosťou plavidla, systém environmentálneho manažérstva podľa ISO 14001.
                     
                  
               
               Oddiel 2 
            
            
               Zoznam nepovinných kritérií uvedených v článku 1 ods. 2
            
            
                     
                        Kritériá
                     
                  
                  
                     
                        Súvisiace prvky
                     
                  
                  
                     
                        Súvisiaca príloha k dohovoru MARPOL
                     
                  
                  
                     
                        Možné prostriedky overovania
                           2
                        
                     
                  
               
                     
                        Používanie alternatívnych palív
                           3
                         a iných zdrojov energie počas plavby do prístavu zastavenia alebo v kotvisku (napr. pobrežnej elektriny, veternej, slnečnej energie)
                     
                  
                  
                     
                        Konštrukcia, technológia a prevádzka lode
                     
                  
                  
                     
                        Príloha I
                     
                  
                  
                     
                        Green Award, dodacie listy pre lodné palivo, kniha manipulácie s ropnými látkami, osvedčenie o klasifikačnej triede alebo štatutárne osvedčenie, plán riadenia energetickej efektívnosti v oblasti lodnej dopravy (SEEMP).
                     
                  
               
                     
                        Používanie systému White Box < 5 ppm (na kontrolu a monitorovanie vypúšťania dnovej vody z plavidla)
                     
                  
                  
                     
                        Technológia a prevádzka
                     
                  
                  
                     
                        Príloha I
                     
                  
                  
                     
                        Osvedčenie o klasifikačnej triede, dokumentácia typového schválenia
                     
                  
               
                     
                        Odlučovač vody znečistenej ropnými látkami (OWS) < 5 ppm
                     
                  
                  
                     
                        Technológia a prevádzka
                     
                  
                  
                     
                        Príloha I
                     
                  
                  
                     
                        Osvedčenie o klasifikačnej triede, dokumentácia typového schválenia, Green Award, Clean Shipping Index (CSI), Green Marine, Blue Angel
                     
                  
               
                     
                        OWS < 5 ppm + poplašný systém a automatické zastavenie pre lode  
                        < 10,000 GT
                     
                  
                  
                     
                        Technológia a prevádzka
                     
                  
                  
                     
                        Príloha I
                     
                  
                  
                     
                        Osvedčenie o klasifikačnej triede, dokumentácia typového schválenia, Green Award, CSI, Green Marine, Blue Angel
                     
                  
               
                     
                        Loď nepoužíva zariadenia na filtrovanie ropných látok na vypúšťanie, ale oddeľuje všetku dnovú vodu a kal z útoru a následne ich vypúšťa do prístavných zberných zariadení.
                     
                  
                  
                     
                        Prevádzka
                     
                  
                  
                     
                        Príloha I
                     
                  
                  
                     
                        Kniha manipulácie s ropnými látkami, potvrdenia o vyložení odpadu
                     
                  
               
                     
                        Systém čistenia splaškov v súlade s rezolúciou Medzinárodnej námornej organizácie MEPC.227(64) pre všetky plavidlá okrem osobných lodí pri prevádzke v osobitných oblastiach, na ktoré sa vzťahuje príloha IV k dohovoru MARPOL
                     
                  
                  
                     
                        Technológia, prevádzka a riadenie
                     
                  
                  
                     
                        Príloha IV
                     
                  
                  
                     
                        Vyhlásenie o zhode EÚ v súlade so smernicou Európskeho parlamentu a Rady 2014/90/EÚ
                           4
                         alebo osvedčenie o klasifikačnej triede. Okrem toho pravidelné overovanie pri používaní vykonávané nezávislým overovateľom.
                     
                  
               
                     
                        Loď nevypúšťa žiadne splašky do mora a dodáva všetky svoje neupravené a/alebo upravené splašky a/alebo splaškové kaly do prístavných zberných zariadení
                     
                  
                  
                     
                        Prevádzka
                     
                  
                  
                     
                        Príloha IV
                     
                  
                  
                     
                        Potvrdenia o vyložení odpadu
                     
                  
               
                     
                        Opätovné použitie a recyklácia na palube
                     
                  
                  
                     
                        Prevádzka a riadenie
                     
                  
                  
                     
                        Príloha V
                     
                  
                  
                     
                        ISO 21070, Green Marine, systém environmentálneho manažérstva podľa ISO 14001
                     
                  
               
            
            
         
         
            
                  
                     (1)
                  
                        Možno prijať ďalšie systémy, na základe ktorých môžu lode preukázať, že spĺňajú kritériá.
               
               
                  
                     (2)
                  
                        Možno prijať ďalšie systémy, na základe ktorých môžu lode preukázať, že spĺňajú kritériá.
               
               
                  
                     (3)
                  
                        Ako sa vymedzuje v smernici Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1).
               
               
                  
                     (4)
                  
                        Smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28.8.2014, s. 146).